Embedsdyrlægen kunne onsdag ved selvsyn konstatere, at forholdene er i orden for godt 50 heste på en gård ved Løgstør. Det oplyser lederen af nærpolitiet i Himmerland, Preben Møller, der havde modtaget en anmeldelse om mulig vanrøgt fra foreningen Nyt Hesteliv. - Men der er ikke overensstemmelse mellem indholdet af anmeldelsen og de faktiske forhold, siger Preben Møller. 32 heste i stald og omkring 20 på en eng har alle adgang til læ og foder, siger Preben Møller. Der er tale om islandske heste og shetlandsponyer. - Dyrlægen siger, at alle heste er ved godt huld, siger Preben Møller. Den 87-årige gårdejer har fået pålæg om at fjerne tre døde hesteådsler. Det var tilsyneladende primært disse ådsler, som fik Nyt Hesteliv til at reagere med en politianmeldelse.

Referat:
Embedsdyrlægen har sagt god for forholdene på en gård ved Løgstør, hvor 50 heste har adgang til læ og foder.